b'\n_START_ARTICLE_\nCarl-Henrik Nystr\xc3\xb6m\n_START_PARAGRAPH_\nCarl-Henrik Toivo Nystr\xc3\xb6m (21. elokuuta 1887 Vaasa \xe2\x80\x93 6. hein\xc3\xa4kuuta 1960) oli suomalainen j\xc3\xa4\xc3\xa4k\xc3\xa4ri-insin\xc3\xb6\xc3\xb6rimajuri.\n_START_SECTION_\nPerhetaustat\n_START_PARAGRAPH_\nH\xc3\xa4nen vanhempansa olivat prokuristi Toivo Julian Nystr\xc3\xb6m ja Adele Aurora Ottilia Allen. H\xc3\xa4net vihittiin avioliittoon vuonna 1911 Amanda Maria St\xc3\xa5hlbergin kanssa, josta h\xc3\xa4n erosi vuonna 1926. H\xc3\xa4n avioitui toistamiseen vuonna 1926 -37 Anne-Marie K\xc3\xa4the Neukamin kanssa, mutta erosi h\xc3\xa4nest\xc3\xa4kin vuonna 1937 ja avioitui kolmannen kerran vuonna 1937 Karin Elisabeth Lufstr\xc3\xb6min kanssa.\n_START_SECTION_\nOpinnot\n_START_PARAGRAPH_\nNystr\xc3\xb6m kirjoitti ylioppilaaksi ruotsalaisesta klassillisesta lyseosta vuonna 1905 ja liittyi Viipurilaiseen osakuntaan. Opintojaan h\xc3\xa4n jatkoi Helsingin yliopiston filosofisen tiedekunnan fyysis-matemaattisella osastolla vuosina 1905 - 1908 sek\xc3\xa4 Teknillisess\xc3\xa4 korkeakoulussa vuosina 1906 \xe2\x80\x93 1911 ja suoritti diplomi-insin\xc3\xb6\xc3\xb6ritutkinnon tie- ja vesirakennusosastolla vuonna 1911. Suomesta Nystr\xc3\xb6m siirtyi opiskelemaan Saksaan, miss\xc3\xa4 h\xc3\xa4n opiskeli Hannoverin teknillisess\xc3\xa4 korkeakoulussa ja oli assistenttina sen aineenkoetuslaitoksella. H\xc3\xa4n suoritti tohtori-insin\xc3\xb6\xc3\xb6rin tutkinnon vuonna 1913. H\xc3\xa4n suoritti opintomatkoja Ruotsiin ja Saksaan vuosina 1925, 1926, 1927, 1930, 1935 ja 1937.\n_START_SECTION_\nKohti ensimm\xc3\xa4ist\xc3\xa4 maailmansotaa\n_START_PARAGRAPH_\nOpintojensa p\xc3\xa4\xc3\xa4tytty\xc3\xa4 Nystr\xc3\xb6m sai t\xc3\xb6it\xc3\xa4 hampurilaisen A. G. Beton \xc3\xb6z Monierbau-nimisest\xc3\xa4 yrityksest\xc3\xa4, jonka palveluksessa h\xc3\xa4n ty\xc3\xb6skenteli vuoteen 1915 saakka, jolloin h\xc3\xa4net nimitettiin kyseisen yrityksen tekniseksi johtajaksi. T\xc3\xa4lt\xc3\xa4 johtajan paikalta h\xc3\xa4n liittyi yhten\xc3\xa4 ensimm\xc3\xa4isten vapaaehtoisten joukossa suomalaisille sotilaskoulutusta antavalle Pfadfinder-kurssille, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 9. maaliskuuta 1915. H\xc3\xa4net sijoitettiin joukon 2. komppaniaan. H\xc3\xa4net komennettiin jo kes\xc3\xa4ll\xc3\xa4 1915 Hampurin etappiasemalle, miss\xc3\xa4 h\xc3\xa4n toimi syksyyn 1917 saakka. H\xc3\xa4nen teht\xc3\xa4viins\xc3\xa4 etappiasemalla oli muun muassa hankkia ty\xc3\xb6teht\xc3\xa4vi\xc3\xa4 ty\xc3\xb6lomille p\xc3\xa4\xc3\xa4sseille j\xc3\xa4\xc3\xa4k\xc3\xa4reille. Itse h\xc3\xa4n ty\xc3\xb6skenteli vuodesta 1917 alkaen Hagemannin rakennusliikkeen palveluksessa Hampurissa toimien sen Hampurin haara- ja ulkomaanosaston teknillisen\xc3\xa4 ja toimitusjohtajana.\n_START_SECTION_\nMaailmansodan j\xc3\xa4lkeen\n_START_PARAGRAPH_\nNystr\xc3\xb6m siirtyi pataljoonan palattua Suomeen Suomen Berliinin l\xc3\xa4hetyst\xc3\xb6n kauppaosaston palvelukseen, mist\xc3\xa4 erosi 1. toukokuuta 1921. My\xc3\xb6hemmin h\xc3\xa4n omisti Berliiniss\xc3\xa4 vuosina 1921 - 1924 teknillisen ja kauppatoimiston. Vuodesta 1924 alkaen h\xc3\xa4n ty\xc3\xb6skenteli Rich. Helanderin rakennusliikkeen teknillisen\xc3\xa4 johtajana Helsingiss\xc3\xa4 vuoteen 1927 saakka, jonka j\xc3\xa4lkeen h\xc3\xa4n ty\xc3\xb6skenteli neuvottelevana insin\xc3\xb6\xc3\xb6rin\xc3\xa4 Helsingiss\xc3\xa4 vuoteen 1933 saakka ja perusti kyseisen\xc3\xa4 ajan jaksona. H\xc3\xa4n toimi my\xc3\xb6s vuosina 1931 \xe2\x80\x93 1933 ylim\xc3\xa4\xc3\xa4r\xc3\xa4isen\xc3\xa4 tarkastajana puolustusministeri\xc3\xb6n tarkastustoimistossa, kunnes vuonna 1933 h\xc3\xa4net nimitettiin Hangon kaupungininsin\xc3\xb6\xc3\xb6riksi. Talvi- ja jatkosodan aikana h\xc3\xa4n toimi siviilitoimensa ohella v\xc3\xa4est\xc3\xb6nsuojelu teht\xc3\xa4viss\xc3\xa4 Hangossa.'